สนามบินที่จะใหญ่สุดในโลก อยู่ที่ไหน?
รู้ไหมว่า สนามบินที่ใหญ่ที่สุดในโลก ณ ปัจจุบัน คือที่ไหน? คำตอบคือ สนามบิน King Fahd International Airport ตั้งอยู่ที่ซาอุดีอาระเบีย  แต่ในอนาคตอันใกล้นี้ สนามบินที่ใหญ่ที่สุดในโลกกำลังจะไปอยู่ที่ประเทศจีน  เรื่องนี้น่าสนใจอย่างไร ลงทุนแมนจะมาเล่าให้ฟัง
10 พ.ย. 2561

สนามบินที่จะใหญ่สุดในโลก อยู่ที่ไหน? / โดย ลงทุนแมน
รู้ไหมว่า สนามบินที่ใหญ่ที่สุดในโลก ณ ปัจจุบัน คือที่ไหน?
คำตอบคือ สนามบิน King Fahd International Airport ตั้งอยู่ที่ซาอุดีอาระเบีย
แต่ในอนาคตอันใกล้นี้
สนามบินที่ใหญ่ที่สุดในโลกกำลังจะไปอยู่ที่ประเทศจีน
เรื่องนี้น่าสนใจอย่างไร ลงทุนแมนจะมาเล่าให้ฟัง
อย่างที่หลายคนรู้ ในช่วงสิบปีที่ผ่านมาเศรษฐกิจจีนเติบโตมาอย่างต่อเนื่อง
เติบโตมากแค่ไหน เราลองมาดูตัวเลขการเติบโตของ GDP และรายได้เฉลี่ยตัวหัวของประเทศจีนในช่วง 10 ปีที่ผ่านมากัน
ปี 2007 มูลค่า GDP 117 ล้านล้านบาท รายได้เฉลี่ยต่อหัวเท่ากับ 89,001 บาท
ปี 2013 มูลค่า GDP 317 ล้านล้านบาท รายได้เฉลี่ยต่อหัวเท่ากับ 233,673 บาท
ปี 2017 มูลค่า GDP 404 ล้านล้านบาท รายได้เฉลี่ยต่อหัวเท่ากับ 291,580 บาท
จะเห็นได้ว่าในรอบ 10 ปี ทั้งมูลค่า GDP และรายได้เฉลี่ยต่อหัวของประเทศจีนเติบโตมากกว่า 3 เท่า
การเติบโตของเศรษฐกิจจีน นอกจากทำให้ชนชั้นกลางจำนวนมากมีฐานะดีขึ้น มีการเดินทางท่องเที่ยวมากขึ้นแล้ว ประเทศจีนยังดึงดูดให้บริษัทต่างๆ เข้าไปลงทุนในประเทศมากขึ้น
เมื่อมีผู้คนเดินทางเข้าออกประเทศจีนมากขึ้น จึงทำให้อุตสาหกรรมการบินของประเทศจีนเติบโตอย่างมาก
สิ้นปี 2017 จำนวนสนามบินเชิงพาณิชย์ในประเทศจีนมีจำนวน 229 แห่ง แต่นั่นก็ยังไม่เพียงพอที่จะรองรับความต้องการของผู้โดยสารที่ยังคงเติบโตอย่างต่อเนื่อง
ปี 2017 ในประเทศจีนมีจำนวนผู้โดยสารที่ใช้เดินทางด้วยเครื่องบินทั้งหมด 551 ล้านคน เพิ่มขึ้นกว่า 107% จากปี 2009 ที่อยู่ที่ 266 ล้านคน
ทุกวันนี้ ประเทศจีนจึงเป็นประเทศที่มีจำนวนผู้โดยสารด้วยเครื่องบินมากที่สุดเป็นลำดับ 2 ของโลกรองจากสหรัฐอเมริกา
เมืองปักกิ่ง (เป่ย์จิง) ซึ่งเป็นเมืองหลวงของประเทศจีน มีสนามบินนานาชาติที่ชื่อว่า Beijing Capital International Airport ซึ่งมีจำนวนผู้โดยสารเติบโตมาตลอด
ปี 2017 จำนวนผู้โดยสารที่เดินทางมาใช้สนามบินแห่งนี้อยู่ที่ 95.8 ล้านคน เพิ่มขึ้นจากปี 2010 ที่อยู่ที่ 73.9 ล้านคน หรือเพิ่มขึ้นเกือบ 30%
ทำให้ปัจจุบัน สนามบินนานาชาติแห่งนี้ มีความคับคั่งมากสุดเป็นอันดับ 2 ของโลก เป็นรองเพียง Hartsfield–Jackson Atlanta International Airport ซึ่งเป็นท่าอากาศยานนานาชาติที่เมืองแอตแลนตา สหรัฐอเมริกา
ขณะที่สนามบินนานาชาติในประเทศจีนหลายแห่งก็ประสบกับปริมาณผู้โดยสารเพิ่มขึ้นอย่างต่อเนื่องเช่นกัน
Guangzhou Baiyun International Airport (ท่าอากาศยานนานาชาติกว่างโจวไป๋-ยุหวิน)
ปี 2010 จำนวนผู้โดยสารที่ใช้บริการ 41.0 ล้านคน
ปี 2017 จำนวนผู้โดยสารที่ใช้บริการ 65.9 ล้านคน หรือเพิ่มขึ้นจากปี 2010 กว่า 60%
Shanghai Pudong International Airport (ท่าอากาศยานนานาชาติซ่างไห่ผู่ตง)
ปี 2010 จำนวนผู้โดยสารที่ใช้บริการ 40.6 ล้านคน
ปี 2017 จำนวนผู้โดยสารที่ใช้บริการ 70.0 ล้านคน หรือเพิ่มขึ้นจากปี 2010 กว่า 72%
พอเรื่องเป็นแบบนี้ Civil Aviation Administration of China ซึ่งเป็นหน่วยงานภายใต้กระทรวงคมนาคมของประเทศจีน จึงได้วางแผนก่อสร้างสนามบินแห่งใหม่ที่ชื่อว่า Beijing Daxing International Airport ที่ตั้งอยู่ทางตอนใต้ของกรุงปักกิ่ง
โดยสนามบินแห่งใหม่นี้ได้เริ่มก่อสร้างมาตั้งแต่ปี 2014 และคาดว่าจะเปิดให้บริการในปี 2019 นี้ เพื่อรองรับการเพิ่มขึ้นของผู้โดยสารและเที่ยวบินในอนาคต
สนามบินแห่งนี้ได้รับการออกแบบโดยสถาปนิกหญิงที่ชื่อว่า Zaha Hadid (ปัจจุบันเธอได้เสียชีวิตลงแล้ว)
งบประมาณในการก่อสร้างสนามบินแห่งนี้สูงกว่า 400,000 ล้านบาท และสามารถรองรับสายการบินได้กว่า 620,000 เที่ยว และผู้โดยสารกว่า 100 ล้านคนในแต่ละปี
ขณะที่สนามบินแห่งนี้มีพื้นที่ทั้งหมดกว่า 1.17 ล้านตารางเมตร (731 ไร่) ทำให้ Beijing Daxing International Airport จะกลายเป็นสนามบินที่ใหญ่ที่สุดในโลกเมื่อมันเปิดให้บริการเลยทีเดียว
ปิดท้ายด้วยเกร็ดความรู้ที่น่าสนใจ
นอกจากสนามบินของจีนที่กำลังจะใหญ่ที่สุดในโลกแล้ว
กำแพงเมืองจีนเป็นสิ่งก่อสร้างที่ขึ้นชื่อว่าเป็นสิ่งมหัศจรรย์ของโลกมาตั้งแต่อดีต โดยกำแพงนี้มีความยาวมากถึง 21,196 กิโลเมตร
ถ้าเทียบกับระยะทางที่พี่ตูนวิ่งในโครงการก้าวคนละก้าว จากใต้สุดไปเหนือสุดของไทย คือ เบตงถึงแม่สาย จะเป็นระยะทาง 2,215 กิโลเมตร ซึ่งในตอนนั้นพี่ตูนใช้เวลา 55 วัน
ถ้าให้พี่ตูนวิ่งตามระยะทางของกำแพงเมืองจีน โดยใช้อัตราความเร็วเท่ากันโดยไม่หยุดพัก (ซึ่งจริงๆ แล้วคงต้องหยุดพัก)
พี่ตูนจะใช้เวลาทั้งหมด 527 วัน หรือประมาณ 1 ปีครึ่ง ในการวิ่งตั้งแต่จุดเริ่มจนถึงจุดปลายสุดของกำแพงเมืองจีน..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
-